ทีคิวเอ็มขยายเบี้ยครบวงจร
ลุยขายเพิ่มประกันชีวิตประกันภัยต่อมั่นใจปีนี้ปั๊มเบี้ยได้เกิน9พันล้านบาท
5 พ.ย. 2557

ลุยขายเพิ่มประกันชีวิตประกันภัยต่อมั่นใจปีนี้ปั๊มเบี้ยได้เกิน9พันล้านบาท
ทีคิวเอ็มฯ ตั้งเป้าขึ้นแท่นนายหน้าบริการประกันครบวงจร มั่นใจสิ้นปีเบี้ยทะลุ 9,000 ล้านบาท
นายอัญชลิน พรรณนิภา ประธาน บริษัท ทีคิวเอ็ม อินชัวร์รันส์ โบรคเกอร์ เปิดเผยว่า บริษัทตั้งเป้าที่จะเป็นนายหน้าให้บริการประกันภัยครบวงจรและมีสินค้าประกันภัยทุกประเภทเสนอให้กับลูกค้า จากเดิมที่มุ่งขายประกันภัยรถยนต์เป็นหลัก โดยหันมาขายประกันชีวิตและเป็นนายหน้าประกันภัยต่อภายใต้บริษัทลูกชื่อบริษัท ทีคิวอาร์ 
สำหรับผลการดำเนินงานในช่วง 10 เดือนที่ผ่านมา บริษัททำยอดขายได้ 8,000 ล้านบาท เติบโต 20% แบ่งเป็นประกันวินาศภัย 7,200 ล้านบาท ซึ่ง 60% เป็นประกันรถยนต์ ส่วนที่เหลืออีก 40% เป็นประกันประเภทอื่นๆ และมีประกันชีวิต 800 ล้านบาท ซึ่งส่วนใหญ่เป็นแบบสะสมทรัพย์โดยส่งประกันให้กับบริษัทประกันกว่า 30 บริษัท
“เรายังโตได้ เพราะมีบริษัทประกันจำนวนมากสามารถออกแบบประกันได้ตรงกับที่ลูกค้าต้องการ ราคาสมเหตุสมผล ซึ่งเราเป็นนายหน้าที่ออกแบบสินค้าเองจากการเก็บข้อมูลจากลูกค้า แล้วไปเสนอบริษัทประกันว่ารับได้ไหมในแง่ของราคาและคุณภาพด้านบริการ เขาอาจจะปรับนิดหน่อย แต่หลักๆ แล้วจะต้องตรงกับที่ลูกค้าเราต้องการ” นายอัญชลิน กล่าว
นอกจากนี้ บริษัทยังพัฒนาช่องทางขายใหม่ๆ จากเดิมที่เน้นขายประกันผ่านโทรศัพท์ หรือเทเลเซล มาเป็นขายผ่านพนักงานแบบตัวต่อตัว โดยได้พัฒนาฝึกอบรมพนักงานให้สอบใบอนุญาต เพื่อต่อยอดการขายจากเทเลเซล โดยขายสินค้าที่มีความซับซ้อน ต้องอธิบาย ประเมินความเสี่ยง ที่ต้องใช้พนักงานที่มีความรู้ลึก ซึ่งขณะนี้มี 200 คน ที่อยู่ตามต่างจังหวัดทั่วประเทศ 
ทั้งนี้ บริษัทไม่มีนโยบายรับตัวแทนจากบริษัทอื่น เพราะไม่สามารถควบคุมได้ จึงเน้นพัฒนาพนักงานที่มีอยู่ประมาณ 4,000 คน ให้สอบใบอนุญาตและออกไปทำการแนะนำลูกค้า เพื่อให้นโยบายของบริษัทเป็นจริงขึ้นมาได้
“เราสู้แบงก์ได้ เพราะเรามีบริษัทประกันให้ลูกค้าเลือกกว่า 30 บริษัท และคอยอำนวยความสะดวกด้านการเคลมสินไหม ทำให้ยอดขายเราเติบโตอย่างต่อเนื่อง แต่คงไม่ถึงหมื่นล้านบาทตามที่ตั้งเป้าหมายไว้ อาจได้กว่า 9,000 ล้านบาท เพราะยอดขายรถยนต์ลดลงมาก” นายอัญชลิน กล่าว 
นอกจากนี้ ยังใช้งบประมาณ 100 ล้านบาท เพื่อทำกิจกรรมกับลูกค้าทั่วประเทศภายใต้โครงการ มหกรรมคนสร้างสุข ซึ่งจะทำให้ประชาชนรู้จักทีคิวเอ็มมากขึ้น
ที่เดินสายมอบห้องสมุดดิจิตอลสร้างสุข คอนเสิร์ต แจกรางวัลตลอดปี 2557 ซึ่งทำมาแล้ว 50 จังหวัดใช้งบประมาณไปแล้วกว่า 100 ล้านบาท และแทรกความรู้ด้านประกันภัยแก่ระชาชน ซึ่งมีผู้เข้าร่วมงานแล้วกว่า 1 ล้านคน เป็นการสร้างแบรนด์ของบริษัทให้ลูกค้าทั่วประเทศได้เห็นโดยไปพร้อมกับพันธมิตรกับบริษัทกว่า 30 บริษัท